NaiveNeuron/SloPal huggingface dataset:
Bublavý, Dušan, poslanec NR SR (2016-09-21):
Ja si myslím, že návrh tohto zákona je dobrá myšlienka, ale je tu, niekedy musíme dávať pozor, lebo je hyenizmus niekedy aj u našich najbližších alebo v rodinách, že niekedy poberajú rodinní príslušníci finančné zdroje a nestarajú sa o tých svojich najbližších. Tu musíme dávať na to pozor, že naozaj aby aj tí rodinní príslušníci, ktorí by dostali možnosť a mohli byť asistentami, aby to nezneužívali, aby to nemali len ako zárobok pre míňanie finančných zdrojov na iné účely a nie na pomoc svojich najbližších. Tu upozorňujem aj na túto možnosť, že sa to stáva, a ja to poznám pri iných príležitostiach a naozaj tých prípadov je strašne veľa. Ale hovorím, myšlienka toho návrhu je dobrá.
Danko, Andrej, predseda NR SR (2016-10-11):
Ďakujem, pán poslanec. Otváram všeobecnú rozpravu. Do rozpravy som dostal písomnú prihlášku pána poslanca Zsolta Simona. Poprosím, pán poslanec Zsolt Simon.
Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-07-06):
Ďakujem pekne. Vážený pán podpredseda, vážené panie poslankyne a páni poslanci, dovoľte, aby som uviedol po prerokovaní, do prerokovania je iniciatívny návrh na vyslovenie súhlasu Národnej rady Slovenskej republiky s Dohodou o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom. Vláda tento návrh prerokovala dňa 12. januára a schválila ho svojím uznesením č. 10. Nórske kráľovstvo je už od začiatku programu satelitnej navigácie Galileo najbližším partnerom Európskej únie spomedzi všetkých nečlenských krajín Európskej únie. Z politického, technologického, finančného hľadiska Nórske kráľovstvo prispieva ku všetkým fázam programu Galileo prostredníctvom svojho členstva v Európskej vesmírnej agentúre a tiež niekoľkoročnou neformálnou účasťou v riadiacich štruktúrach Európskej únie práve v súvislosti s programom Galileo. Cieľom predkladanej dohody je stanoviť všeobecné zásady tejto spolupráce, ale aj práva a povinností Nórskeho kráľovstva najmä v príslušnej oblasti, ktorou je bezpečnosť. Predkladanou dohodou sa formalizuje a prehĺbi úzka integrácia Nórskeho kráľovstva do európskych programov globálnych satelitných navigačných systémov. Podľa čl. 7 ods. 4 Ústavy Slovenskej republiky je táto dohoda medzinárodnou hospodárskou zmluvou všeobecnej povahy, a preto je potrebné, aby bol pred ratifikáciou vyslovený súhlas Národnej rady Slovenskej republiky s touto dohodou. Predkladaná zmiešaná úniová zmluva má charakter prezidentskej zmluvy a podľa čl. 7 ods. 5 Ústavy Slovenskej republiky má prednosť pred zákonmi, nakoľko je medzinárodnou zmluvou, na vykonanie ktorej nie je potrebný zákon. Prezident Slovenskej republiky súhlasil s pokračovaním vo vnútroštátnom schvaľovacom procese prostredníctvom svojej kancelárie. Materiál je legislatívnej povahy na vykonávanie tejto dohody. Aj vykonávanie tejto dohody nebude mať negatívne finančné, ekonomické alebo environmentálne vplyvy, ani vplyv na zamestnanosť a podnikateľské prostredie. Vážená snemovňa, týmto si vás dovoľujem požiadať o podporu pri prerokovaní tohto materiálu v druhom a treťom čítaní. Ďakujem pekne.
Pollák, Peter, poslanec NR SR (2020-11-12):
Ďakujem pekne za slovo. Pán poslanec Fico, ja vás naozaj obdivujem. Vy ste naozaj silný chlap, silný politik a ja by som si vedel predstaviť, teda budem hovoriť za vás, že rád športujete. Ja by som si naozaj vychutnával každý jeden deň, že sa môžem ráno natiahnuť, zhlboka nadýchnuť, dotýkať sa vecí ako pri narodení, obdivovať ich zrakom, možno čuchať, možno aj olizovať veci, aby ste vedeli, ako to chutí, lebo neviem si vás predstaviť v situácii, kedy sa raz rozhodne NAKA si zahrať s vami hru „klop, klop“. (Reakcie z pléna.)
P. Hrušovský, predseda NR SR: (2005-03-17):
(Hlasovanie.) 129 prítomných, 127 za, 1 proti, 1 nehlasoval. Návrh sme schválili. Prosím ďalší návrh.
Fecko, Martin, poslanec NR SR (2013-05-30):
Ďakujem pekne, páni kolegovia, za vašu podporu a vyjadrenie. Budem reagovať na pána Hraška, na kolegu. Áno, máš pravdu, je to o tom, aby ten prvoprodukt, ktorý vyrobí ten poľnohospodár, sa spracoval v danom regióne a vtedy sa s ponukou, s tou pridanou hodnotou, ktorú môžme cez tú živočíšnu, respektíve inú výrobu ten prvoprodukt spracovať a ponúknuť našim obyvateľom. A tvrdím jedno, mala by sa urobiť mikrozamestnanosť. To znamená, to bude jedna z podmienok proste, čo nám umožní aj cez tie rodinné firmy a farmy tú mikrozamestnanosť urobiť a aby tie celky boli kvázi čo najviac sebestačné, aby to nemuseli zvážať z druhého konca republiky, respektíve z iných krajín. Takže myslím si, že to je zmysel týchto malých fariem, firiem, aj rodinných, a myslím si, že keď na to vsadíme, tak neprerobíme, lebo celý svet je doteraz o takomto, nie o tých veľkých kolosoch, ktoré sme, žiaľ, po vzore Sovietskeho zväzu, ZSSR bývalých, sme prebrali a rozorali celiny. Ako sa hovorí, rozorali sme Tatry a zisťujeme, že všetko sa musí so zdravým rozumom a s mierou, ako v našej krajine sme v stave urobiť a zniesť. Ďakujem pekne.
Hrnčiar, Andrej, podpredseda NR SR (2016-11-29):
My sme o tomto hlasovali už, pani poslankyňa, a nemení sa obsah. Vieme, že tam bola... Jednoducho je to odhlasované. Ďakujem pekne. Pán poslanec Budaj.
Burian, Jozef, poslanec NR SR (2016-11-30):
Teraz budeme hlasovať o ôsmom bode druhého pozmeňujúceho návrhu pani poslankyne Jurinovej.
Bugár, Béla, podpredseda NR SR (2019-01-31):
Pani poslankyňa Dubačová.
Marosz, Ján, poslanec NR SR (2019-10-28):
Ďakujem. Prosím, pán predseda, aby ste dali hlasovať o tom, že Národná rada prerokuje návrh zákona v druhom čítaní.
Šeliga, Juraj, poslanec NR SR (2022-10-21):
Ďakujem pekne za vaše reakcie. Pán predseda, ja si myslím, že v tomto je zhoda a trúfnem si povedať, že asi vo väčšine pléna, že Európska únia by mala mať jasnú, oveľa jasnejšiu a čistejšiu zahraničnú politiku, že by komisár pre zahraničnú politiku mal mať podstatne, podstatne väčšiu váhu a nemal by sa báť formulovať jasné tézy. Iste sám viete, ako ťažké je sa dohodnúť v rámci tej dvadsaťsedmičky, a to zrejme brzdí celý ten proces. Čo sa týka Spojených štátov a európskeho pohľadu na ten konflikt, ja si myslím, že tu je ten pohľad jednotný a je jednotný, že myslím si, že Európska únia v tomto nemá iný parameter, ako postupovať, vzhľadom napríklad na pobaltské štáty, vzhľadom na Estónsko, Lotyšsko a Litvu, kde ustúpenie a kapitulácia na Ukrajine by znamenala, že by sme de facto podhodili tri štáty alebo ich vystavili obrovskému tlaku zo strany Ruskej federácie. Ja som za mier, predpokladám, že väčšina ľudí je za mier, len ten mier tiež musí mať nejaké parametre a, samozrejme, jeden z tých parametrov je to, že sa zložia zbrane. No, ako sme sa naučili, žiaľbohu, za posledných len desať rokov, že Ruská federácia nie úplne je ochotná dodržovať dohody. Takže práve preto som naozaj zvedavý a predpokladám, že ešte bude aj tu v Národnej rade priestor, aj inde priestor o tom hovoriť viac, ako by mal ten mier vyzerať, ale určite nemôže vyzerať tak, že opustíme, opustíme Ukrajinu. Ďakujem. A ešte jedna poznámka na margo pána Dostála. Ja sa, priznám sa ti, kolega Dostál, pozerám na to aj tak, že kolegovia zo SMER-u, hoc s nimi nesúhlasím v mnohých otázkach, proste dnes reprezentujú 20 % voličov na Slovensku a myslím si, že je fér s nimi, s nimi... (Prerušenie vystúpenia predsedajúcim.)
Frešo, Pavol, poslanec NR SR (2012-07-31):
Ďakujem pekne. Vážený pán minister, ďakujem pekne za to, že ste tam stáli a úprimne na to odpovedali. A ja podelím sa s vami aj s celou touto sálou o to, že aký je môj názor, čo robíme v tomto bode. A to si myslím, že je tiež veľmi dôležité. Nielen legislatívno-technické veci posudzujeme. My tu debatujeme o samotnom návrhu hlavne preto, aby sme zistili, každá jedna, každý jeden, či mu môžeme do tej miery veriť, že za naňho môžeme hlasovať. To je viac ako legislatívno-technická vec. Samozrejme, a tam sa presne vysvetľuje, prečo som sa vás spýtal na to vaše vyjadrenie. Veď ja ho tu mám normálne pred sebou. To znamená, že váš hovorca tu dokonca hovorí, že o tom, že v pondelok sa bude rokovať o stave verejných financií a nie o dôchodkoch, hej? To je vaše vyjadrenie, ktoré tu mám pred sebou zo štvrtka alebo piatka minulého týždňa. A pýtam sa preto, nie kvôli osobným veciam, nie kvôli vášmu charakteru, ale či môžeme veriť tomu, čo teraz dostávame na stôl. Preto som sa na to pýtal a som rád, že ste k tomu zaujali stanovisko. To, čo považujem ale za kľúčové, a naozaj na tom musím trvať, pán minister, nie kvôli 40 miliónom, ktoré vy možnože získate naviac oproti svojej predstave, ale hlavne kvôli tomu, aby ľudia rozumeli a verili v náš dôchodkový systém a vôbec vo fungovanie parlamentu, si myslím, že nie je správne, keď je to skrátené legislatívne konanie. To znamená, to nie je pravda, že to pre vás, pre vládu a pre parlament nemá žiadne politické náklady. Má to tie, že keď ľudia zistia, čo sa tam schváli, tak naozaj bude neskoro a nebudú veriť celému tomuto systému. A to je nebezpečné v čase krízy. Presne tak, ako som odpovedal pánovi poslancovi Čížovi. To, čo nás cez krízu prevedie, je dôvera v naše inštitúcie. To, čo nám dôveru berie, je tento návrh na skrátené legislatívne konanie, či sa to niekomu ľúbi, alebo nie. A to by som chcel, aby panie poslankyne a páni poslanci zvážili a jednoducho odmietli. A pokračujeme štandardne. (Potlesk.)
Raši, Richard, podpredseda vlády SR pre investície a informatizáciu (2019-09-13):
Ďakujem pekne. Neviem, kto máte koľko fanúšikov na Facebooku a ľudí, ktorí vás sledujú, ale keď ich máte 40-tisíc, tak ja, možno vy ich lustrujete, a teda ja som sa na rozdiel od mnohých z vás s Vadalom v živote nestretol ani netuším, kto to je. Odpisoval mu môj administrátor, lebo keď máte 40-tisíc fanúšikov, predpokladám, že nezvládate odpisovať všetkým a tá komunikácia bola ako každému, kto vyjadril podporu. A, ale možno, že, a teraz reagujem na pána Matoviča, na rozdiel od vás ja som sa s vrahom nestretával. Na rozdiel od vás, ja som sa s vrahom a závadovou osobou nestretával. Pán Heger, vravíte, že spochybňujete, že či skončí v base, že či to je dosť, že. Tak ja sa pýtam, že keď sa náhodu k moci dostanete vy, čo s ním bude? Lebo teraz v base je. Bude aj potom? Uvidíme. Pán Grendel, pani, pán poslanec Grendel, pani štátna tajomníčka odišla, aj keď žiadne oficiálne dôkazy okrem medializovaných vecí doteraz neboli predložené, odišla napriek tomu, že dôkazy oficiálne neboli predložené ani predsedovi vlády, ani nikomu inému. Pani Zemanová. Určite ste autentickejšia, keď hovoríte o životnom prostredí, táto obhajoba Sulíka vám až tak veľmi nejde, ide, ale len tak veľmi cez zuby, ale to každý z nás chápe. Pán poslanec Osuský, pozrite si Sasanku, pozrite si ju niekoľkokrát, naozaj toto nie je komunikácia, ktorá by nesvedčila o dobrom priateľskom vzťahu, najmä keď sa pýta pán Kočner, pána Sulíka: „Tak čo, ideme na to?“ Neviem na čo.
Jurinová, Erika, podpredsedníčka NR SR (2013-10-28):
Ďakujem, pán poslanec. Dávam slovo spravodajcovi, ktorého určil navrhnutý gestorský výbor pre pôdohospodárstvo a životné prostredie, poslancovi Zsoltovi Simonovi.
P. Hrušovský, predseda NR SR: (2005-06-22):
M. Demeterová, poslankyňa: Vážený pán predseda, kolegyne poslankyne, kolegovia poslanci, Výbor Národnej rady Slovenskej republiky pre sociálne veci a bývanie na svojej 58. schôdzi ma určil vystúpiť na dnešnej schôdzi Národnej rady k uvedenému návrhu zákona. V súlade s § 73 zákona o rokovacom poriadku v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky  náležitosti  uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. Ide o krátku novelu zákona, ktorá sa pokúša odstrániť možnosť výkladu zákona v neprospech vlastníkov bytov. Návrh zákona nebude mať dosah na štátny rozpočet a rozpočty územnej samosprávy, na zamestnanosť, tvorbu pracovných miest ani na životné prostredie. Dámy a páni, s ohľadom na oprávnenia, ktoré pre mňa ako spravodajkyňu vyplývajú z § 73 zákona o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku na tom, že po rozprave odporučí uvedený návrh zákona prerokovať v druhom čítaní. Súčasne    odporúčam  v  zmysle § 74 zákona o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky prideliť návrh zákona (tlač č. 1182) na prerokovanie: ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre sociálne veci a bývanie. Ďakujem, pán predseda, skončila som. Prosím, otvorte rozpravu.
Grendel, Gábor, podpredseda NR SR (2020-11-25):
Pani poslankyňa Kozelová.
Dostál, Ondrej, poslanec NR SR (2016-09-09):
Ďakujem všetkým kolegom za reakcie. Asi nestihnem reagovať na všetkých, tak začnem od konca pánom poslancom Bublavým o tom, že som si protirečil, keď som na začiatku hovoril, že čo by sa v rokovacom poriadku malo zmeniť, a končil som kritikou. No ja som kritizoval ten návrh zákona z dôvodu, že vidím veľa vecí, ktoré by sa mohli v rokovacom poriadku zmeniť, ale nič z toho, čo si myslím, že by sa mohlo zmeniť, som tam nenašiel, v tom návrhu, možno s..., s výhradou toho prezidentského veta. Ale na druhej strane som tam našiel kopu vecí, ktoré považujem za zlé a veľmi zlé a oveľa horšie a dôležitejšie ako, ako to, čo by sa tam prípadne mohlo zlepšiť, aj keby sa tam dalo niečo dobré. Čiže ja určite nebudem dávať žiadne doplnenia tohto návrhu, pretože ja za tento zákon ako celok nemôžem hlasovať. Tam, tam by sa muselo 80 % vecí vyhodiť. Áno. Keby sa tam vyhodilo 80 % vecí, tak, tak by som mohol dávať nejaké doplnenia a nebudem dávať doplnenia do návrhu, s ktorým mám zásadný, zásadný problém. Samozrejme, že v zákone sa nepíše, že je zakázané vnášať horalky, je tam napísané, že je zakázané vnášať jedlo, ja som len teda sa pokúšal odkázať na dôvod, prečo to tam je, a ten dôvod je ten, že pán predseda parlamentu videl niektorú z opozičných poslankýň, ako jedla horalku alebo mala horalku v parlamente, a teda to bol jeden z dôvodov, prečo sa vôbec ide, ide novelizovať rokovací poriadok, takže prepáčte, nie mojou vinou ani mojou zásluhou, ale celá táto novela rokovacieho poriadku je tak trochu horalková a asi jej to už prischne, keď to bude chcieť niekto skrátene povedať, to je že horalková novela rokovacieho poriadku. Ďakujem.
E. Bauer, poslankyňa: (2004-03-12):
V čl. IV v bode 12 na konci sa dopĺňa text „a slová“, v „ods. 8 písm. g)“ sa nahrádzajú slovami „ods. 9 písm. g)“. Po druhé. Za bod 12 sa vkladajú nové body 13 a 14, ktoré znejú: 13. V § 51 ods. 9 v úvodnej vete sa slová „ods. 2“ nahrádzajú slovami „ods. 3“ a v písm. h) sa slová „ods. 4“ nahrádzajú slovami „ods. 5“. 14. V § 51 ods. 10 v úvodnej vete sa slová „ods. 2“ nahrádzajú slovami „ods. 3“ a v písm. g) sa slová „ods. 5“ nahrádzajú slovami „ods. 6“. Doterajšie body 13 a 45 sa označujú ako body 15 a 47. Za bod 47 sa vkladá nový bod 48, ktorý znie: V § 72 ods. 1 sa slovo „posudku“ nahrádza slovom „rozhodnutia“. V čl. 5 v bode 4 poznámka pod čiarou k odkazu 25a) znie: „§ 51 zákona č. 5/2004 Z. z. o službách zamestnanosti v znení a doplnení niektorých zákonov v znení zákona č. .../2004 Z. z.“ Ďakujem, to je všetko.
B. Bugár, podpredseda NR SR: (2002-02-13):
M. Maxon, poslanec: Ďakujem pekne za slovo. Pán poslanec Hort, chcel by som vás poprosiť o jednu láskavosť. Či by ste boli taký dobrý a dali mi to vaše vystúpenie v písomnej forme, lebo tá prvá časť bola taká komplikovaná a pre mňa nepochopiteľná, že s najväčšou pravdepodobnosťou si to vyžaduje hlbšie štúdium, aby človek mohol pochopiť, čo ste chceli povedať. To je poznámka prvá. Poznámka druhá. Pán poslanec Hort, prestaňte, prosím vás pekne, minimálne spomínať v kategórii strategických investorov U. S. Steel. Čo je to, preboha, za strategický investor, ktorý všade v predmete svojej činnosti dosahuje vysoké ekonomické straty a zisk dosahuje len na Slovensku? Ak toto chcete prezentovať ako príklad strategického investora, tak to svedčí naozaj o nekoncepčnosti a straty zmyslu reálneho pohľadu na ekonomiku. No a poznámka tretia. Obvinili ste nás, že niečo tu chceme zastaviť. Ďakujem pekne za toto obvinenie, lebo my sa k tomu poctivo priznávame, že chceme zastaviť. Chceme zastaviť rast dlhovej služby, chceme zastaviť katastrofálny rast nezamestnanosti. Len tak mimochodom náš susedný žilinský kraj má ohlásených ďalších 5 tisíc ľudí, ktorí zostanú bez práce. Takže, áno, chceme strašne veľa vecí zastaviť, ktoré sú jednoducho sociálne neudržateľné a ekonomicky neakceptovateľné pre budúci zdravý vývoj Slovenskej republiky.
Zmajkovičová, Renáta, podpredsedníčka NR SR (2012-08-08):
Posledným písomne prihláseným do rozpravy je pán poslanec Frešo. Nech sa páči, máte slovo.
Gyimesi, György, poslanec NR SR (2022-03-16):
Čo je vaša vecná výhrada voči výdavkovým limitom? Už to povedzte, preboha, že čo je problém? V čom je problém s viazaním výdavkov štátneho rozpočtu? Pretože my to nevieme, aký je problém bývalého ministra financií okrem toho, že vieme, že je lenivý a si to neprečítal. Fakt nevieme. Treba to pomenovať. Urobte potom aspoň tlačovku alebo si to prečítajte, naštudujte a povedzte. Toto od vás potrebujem, nič iné.
Hort, Milan, podpredseda NR SR (2010-10-22):
Ďakujem. Skôr ako dám slovo ďalšiemu prihlásenému do rozpravy, ktorým je pán poslanec Juraj Droba, chcem vás ešte raz upozorniť vzhľadom na vyčerpávajúcu diskusiu k tomuto bodu a mnohí poslanci odchádzajú, že na úvod dnešného rokovania som prečítal oznam, že v súvislosti s konaním medzinárodnej konferencie Výzvy práva a justície, ktorá sa uskutoční v pondelok 25. októbra 2010 v rokovacej sále Národnej rady, je potrebné, aby si poslanci všetky materiály zo svojich miest odložili. Poprosím vás, aby ste tak učinili skôr ako opustíte rokovaciu sálu a upozornite aj svojich kolegov, aby nebol potom v utorok problém. Pán poslanec Droba, nech sa páči.
Mihalik, Marcel, poslanec NR SR (2023-03-16):
Ďakujem za slovo. Vážený pán predsedajúci, dovoľte aby som ako spravodajca predniesol túto spoločnú správu výborov Národnej rady o prerokovaní návrhu poslancov Národnej rady Slovenskej republiky Lukáša Kyselicu a Jany Majorovej Garstkovej na vydanie zákona, ktorým sa mení a dopĺňa zákon č. 647/2007 Z. z. o cestovných dokladoch a o zmene a doplnení niektorých zákonov v znení neskorších predpisov, tlač 1360a. Výbor Národnej rady pre obranu a bezpečnosť ako gestorský výbor podáva Národnej rade spoločnú správu výborov. Národná rada uznesením č. 1990 zo 7. februára 2023 pridelila návrh poslancov, tlač 1360, na prerokovanie týmto výborom: ústavnoprávnemu výboru a výboru pre obranu a bezpečnosť ako gestorskému. Výbory prerokovali predmetný návrh zákona v stanovenej lehote. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady Slovenskej republiky, ktorým bol návrh zákona pridelený, zaujali nasledovné stanoviská: Ústavnoprávny výbor uznesením odporučil Národnej rade návrh zákona schváliť. Výbor pre obranu a bezpečnosť uznesením doporučil Národnej rade návrh zákona schváliť. Gestorský výbor na základe stanovísk výborov k návrhu poslancov, tlač 1360, vyjadrených v ich uzneseniach uvedených pod bodom III tejto správy a v stanoviskách poslancov vyjadrených v rozprave k tomuto zákonu odporúča Národnej rade Slovenskej republiky predmetný návrh zákona schváliť. Gestorský výbor určil spoločného spravodajcu výborov Marcela Mihalika vystúpiť na schôdzi Národnej rady k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru. Spoločná správa výborov k návrhu poslancov, tlač 1360, v druhom čítaní bola schválená uznesením výboru pre obranu a bezpečnosť č. 232 na svojej 101. schôdzi. Ďakujem, pán predsedajúci, skončil som. Môžete otvoriť rozpravu.
Danko, Andrej, podpredseda NR SR (2024-05-02):
Do rozpravy je prihlásený pán poslanec Dostál, pripraví sa pani poslankyňa Kolíková.
Laššáková, Jana, podpredsedníčka NR SR (2014-03-21):
Teraz dávam možnosť prihlásiť sa do rozpravy ústne. Do rozpravy ústne sa hlásia páni poslanci Matovič, Frešo, Mičovský, Susko, Blanár, Kaník, Škripek, Viskupič. (Reakcia z pléna.) Viskupič, ďalej za Viskupičom, až vás môžem poprosiť. (Reakcie z pléna.) Matovič, Frešo, Mičovský, Susko, Blanár, Kaník, Škripek, Viskupič, Vašečka, Kuffa, Mamojka, Jasaň, Číž, Hudacký, Kadúc, Susko. Posledný je pán poslanec Susko. Končím možnosť prihlásiť sa. (Reakcia z pléna.) Posledný je pán poslanec Hlina. Nekričte, pán poslanec, no. Tak ako, no. Posledný je pán poslanec Hlina. Šestnásť ústne prihlásených do rozpravy. Končím možnosť prihlásiť sa do rozpravy. Nech sa páči, pán poslanec Matovič, máte slovo.
Kotleba, Marek, poslanec NR SR (2022-05-24):
Ďakujem za slovo. Ja som veľmi rád, že pán poslanec Martin Beluský objasnil situáciu, pretože mnohí ľudia opäť uverili tým médiám a rôznym facebookovým statusom a vyjadreniam tzv. tiež politikov a nechali sa opäť oklamať, a popritom ani jeden z tých občanov si nepreštudoval ten zákon, o čom je, o čom hovorí, komu chce pridať alebo komu pridať nechce. Čiže ešte raz ďakujem, Martin Beluský, že si to vysvetlil. A je jasné, že keby takýto zákon aj neprešiel, tak žiadny pád vlády nehrozí, pretože v minulosti aj my, aj odídenci, alebo aj iné opozičné strany hlasovali za koaličné návrhy zákonov, a to je jedno, či to bolo z dielne SaS, alebo to bolo z OĽANO, alebo od nejakých iných poslancov. Ak tie zákony majú pomôcť ľuďom, majú im uľahčiť život a hlavne v tejto situácii, ktorá je teraz, tak my sa nepozeráme absolútne na nejakú farbu politického trička, ale o to, či ten zákon môže ľuďom pomôcť, či im vie uľahčiť život a či bude prospešný pre Slovákov a pre celé Slovensko. Preto aj ostatní poslanci, ktorí si myslia, že ten zákon nie je dokonalý, tak majú pravdu, pretože aj ja si myslím, že ten zákon nie je dokonalý. Ale keď vieme pomôcť zahraničným, tak vieme pomôcť aj Slovákom. A v prvom rade by sme mali pomáhať Slovákom. Aj keď tento zákon nie je dokonalý, podporíme ho a ja vidím, že v najbližšej dobe bude nejaká novelizácia tohto zákona, kde sa upraví, aby ešte viac pomohol Slovákom. Ďakujem.
Paška, Pavol, poslanec NR SR (2010-10-12):
No, chcem vás, pán Kaník, aj všetkých ostatných všetkých ubezpečiť, že áno, budete to tu stále počúvať, dokolečka to budete počúvať a môžte tu tárať tie svoje osobné invektívy – a nakoniec som o tom hovoril. Čo sa chcem ale ohradiť, aj pán podpredseda Hort, aj vy, a vy ste tiež taký človek, ktorý rád opakuje, vaša tvorivosť není ani na tej úrovni toho ochotníka, ja som nehovoril o tom, ani som neschvaľoval korupciu, hovoril som len, že vaše predvolebné univerzálne riešenie bolo vysporiadanie sa s korupciou a nebolo tam ani slovo o zdražovaní, o zvyšovaní nárokov na ľudí, o bratí sociálnych príspevkov, rodičovských príspevkov. Takže vás poprosím, aby ste neprekrúcali to, čo som povedal. A kritizoval som, že jednoducho asi to nie je také univerzálne riešenie a musí sa s tým vysporiadať každá vláda, ale že robíte čosi, ako ste oklamali ľudí pred voľbami, čosi iné, ako ste sľubovali ľuďom. A, pán predseda Národnej rady, ja mám síce len politickú ekonómiu, ale rád si s vami sadnem a ten vzorec, ako zadlženie je 8 %, miera zadlženosti, mimochodom, my sme vám nechali 7 %, tak 1 % za tri mesiace je slušný výkon zvýšenia zadlženosti a hrubým domácim produktom, lebo to je také ako v tom vtipe, že: „Z čoho žiješ?“ „Kupujem za 100, predávam za 50 a z tých 50 žijem.“ Ďakujem pekne.
Poliačik, Martin, poslanec NR SR (2015-05-05):
Ďakujem, pán predseda. Navrhujem v programe tejto schôdze zlúčiť rozpravu k dvom bodom. Je to bod 3 (tlač 1461) a bod 64 (tlač 1519). Obidve sú to novely toho istého zákona. Jeden je vládny zákon, kde sa zo zoznamu psychotropných a omamných látok tri veci pripisujú. Ja tam jednu vyškrtávam. Je to všetko v podstate technická záležitosť. Rokovania s ministerstvom zdravotníctva vediem a budem viesť ďalej a myslím, že bude lepšie, keď si to vybavíme vlastne všetko v jednej rozprave, než by sme to mali na dvoch miestach v schôdzi.
Grausová, Natália, poslankyňa NR SR (2017-10-12):
Agent Dostál nie je síce hoden, aby som vôbec na neho reagovala, pretože, ale chcem povedať, že on má naozaj iné, akési iné myslenie, zvláštne a zrejme aj iné názory a na tzv. humanitárne bombardovanie a tak ďalej, humanitárne bombardovanie Juhoslávie a všetky humanitárne vojnové akcie, vojenské, nespravodlivé, ktoré NATO za celú svoju existenciu prevádzalo. Ďakujem.
Dostál, Ondrej, poslanec NR SR (2018-10-19):
Vážená pani podpredsedníčka, vážený pán predkladateľ, kolegyne, kolegovia, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v zákone o rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý navrhol aj ako gestorský výbor s tým, že aby gestorský výbor prerokoval návrh zákona do 32 dní od jeho prerokovania v Národnej rade v prvom čítaní. Zo znenia návrhu zákona je zrejmý účel navrhovanej úpravy. Ako spravodajca navrhnutý gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výboru vrátane určenia gestorského výboru a lehoty na prerokovanie návrhu zákona vo výbore v zmysle uvedeného rozhodnutia predsedu Národnej rady.
Zemanová, Anna, poslankyňa NR SR (2022-03-22):
Čiže po termínovanom bode.
Mikloš, Ivan, podpredseda vlády a minister financií SR (2010-10-14):
Poprosím vás, aby ste nevykrikovali. Strácate nervy, je to evidentné. Takže kľud, pán poslanec.
Pročko, Jozef, poslanec NR SR (2024-01-10):
No, pán Hlina, ja som vám držal palce, tých 30 minút by ste boli dali, ale tých 20 minút bolo úžasných. Tá budova sa mi veľmi páčila, ste ju spomenuli. Ale ja musím povedať, že pred budovou pre mňa je úžasný ten Dankov falus, to je taká strašná katastrofa, to tak špatí a toto je presne o tom, že veľa harabúrd je vo funkciách, naozaj veľa harabúrd. A mne sa strašne páčilo, keď som pred tromi rokmi prišiel do parlamentu a začali mi voliči Fica, Pellegriniho a ďalších písať, že, ty herec, tam nemáš čo robiť, lebo aj Feldek povedal, že beda národu tomu, beda národu, ktorému mysliteľov nahradili herci a presne to sa tu deje v tomto parlamente. Totižto o tých hercoch Feldek písal ako o mysliteľoch. Feldek to napísal naozaj v tom, že beda národu, keď sa z politikov stanú herci, o tomto písal. A najlepší herci, to je, to je, tam to je Danko, to je taký herec, Pellegrini úžasný herec. To sú, viete, to je, oni keď vám tu rozprávajú, že až po novom roku, 8. 1. otvoríme všetko a zrazu, zrazu to otvoria skôr. Keď vám Pellegrini rozpráva, potraviny, milí dôchodcovia, zlacnejú, to je, to uvidíte, vy budete mať rožky úplne, že za, že za jeden rožok si kúpite šesť rožkov. To je niečo neuveriteľné, to sú takí klamári. No a Fico? Ten by mohol hrať v tom, v tom Shakespearovskom diele naozaj, pretože Robert Fico je jeden z najväčších klamárov, akého som kedy stretol v živote. Robo Fico čo povie, tak je klamstvo. Dnes to na tlačovke predviedol, a to je neuveriteľné. A my ideme do funkcií dávať klamárov.
Marosz, Ján, poslanec NR SR (2019-03-27):
Vážený pán predsedajúci, vážené panie poslankyne, poslanci, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokovali ústavnoprávny výbor a výbor pre hospodárske záležitosti. Za gestorský výbor navrhol ústavnoprávny výbor s tým, aby výbory prerokovali návrh zákona v druhom čítaní do 3. mája 2019 a v gestorskom výbore do 7. mája 2019. Odporúčam zároveň návrh zákona prideliť výborom vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
Kollár, Boris, predseda NR SR (2021-11-09):
S ďalšou faktickou poznámkou vystúpi pani poslankyňa Bittó Cigániková.
Vaľová, Jana, poslankyňa NR SR (2019-09-13):
Začnem ako môj kolega. Viete, kde je problém, pán premiér? Že sa správate tak, ako by sa správal každý zodpovedný občan. Nevynášate unáhlené súdy, odmietate (pozn. red.: ide zrejme o prerieknutie) prezumpciu neviny, no zároveň sa nehanbíte vyjadriť svoj názor, ktorý vyjadríte diplomaticky, dostatočne silno a ste vypočutý. No to je najväčší problém pre opozíciu, predstavte si to, ja si to takto myslím. Pán Matovič tu rozprával pred chvíľou, alebo chcem povedať, čo ste hovorili o pánovi Matovičovi. Tak ja chcem povedať, že naozaj od pána Matoviča musia odchádzať poslanci, lebo on si sám odpovie, on normálne zohrá divadlo, čo vám povedala Jankovská, čo vy Jankovskej, aj keď tam nebol. On normálne takto musí rozprávať so svojimi poslancami, že čo ten poslanec povedal, čo mu nepovedal, ako to bolo, tak ja sa nečudujem, že pri takýchto stavoch poslanci odchádzajú. Pretože ak predseda za všetkých vie rozprávať, tak to je fantázia, aj to, čo on nepočul. Druhú vec chcem povedať ešte, že, viete, vychádzajú im emócie. Oni chcú hrať na ľudí emócie. Pretože ak ľudia cítia emócie, tak veľmi ťažko sa vedia zorientovať, a to každý aby začal pragmaticky rozmýšľať. Čo vy viete, čo som pred chvíľou povedala. Také emócie boli, keď boli zavraždení dvaja ľudia, mladí ľudia, novinár Kuciak. Pán Matovič, čo bolo potom? Po celom Slovensku ste mali bilbordy, lebo ste vedeli, že tieto emócie využijete na voľby. Načo ste mali po celom Slovensku bilbordy? Vaša strana. Áno, takéto emócie presne robíte, sa snažíte robiť nielen pri prezidentských voľbách, nielen pri voľbách, ktoré sú v mestách a obciach, presne robíte Slušné Slovensko, emócie a pri týchto emóciách ľudia ťažko rozmýšľajú. A čím potom viac sa ľudia zamyslia, tým potom vám vystavia iné, by som povedala, iné vysvedčenie. A ja si myslím, že vám už vysvedčenie vystavujú, a verím tomu, že vás aj tí, nielen tí, čo od vás odišli, ale aj tí ostatní ľudia, ktorí sú ešte pri vás... (Prerušenie vystúpenia časomerom.)
Huba, Mikuláš, poslanec NR SR (2015-02-10):
Ďakujem pekne za slovo. Otázka sa týka predrečníka, ale vlastne všetkých troch, a znie, že či sme pripravení v krajnom prípade pomôcť Ukrajine aj vojenskými obrannými systémami, ak zlyhajú všetky iné opatrenia a ak bude zjavné, že Ukrajina nie je schopná sa sama brániť. A teraz menej konfliktná téma, týkajúca sa taktiež Ukrajiny a týkajúca sa hlavne teda predrečníka, ale aj ostatných členov a členiek tejto ctenej snemovne. Pred dvomi týždňami som tu navrhol, aby sa účelové zariadenie Národnej rady Častá – Papiernička aspoň dočasne využilo pre vojnou postihnuté ukrajinské deti, a zároveň som požiadal, aby sa stretlo v tejto veci poslanecké grémium a bezodkladne prerokovalo tento, prípadne podobné konkrétne návrhy ako reálne pomôcť postihnutým, či už deťom alebo vôbec ľuďom zo susednej krajiny. A otázka na pána Bugára znie, ako sa k tomu postavil poslanecký klub MOST – HÍD, prípadne aj ďalší, ktorí budete vystupovať v mene iných poslaneckých klubov? Keby ste boli takí dobrí reagovať aj na túto otázku. Ďakujem.
Grendel, Gábor, podpredseda NR SR (2023-06-20):
Otváram rozpravu, do ktorej som dostal jednu písomnú prihlášku, a to od pani poslankyne Jany Bittó Cigánikovej ako poverenej členky poslaneckého klubu strany SaS. Nech sa páči, pani poslankyňa, máte slovo.
Hort, Milan, podpredseda NR SR (2011-07-07):
Nech sa páči, môžete reagovať ešte, pán minister, máte minútu.
P. Pelegrini, poslanec: (2008-05-22):
A pán kolega Novotný, je mi to tak ľúto, že som stratil dôveru u vás, aj u pána kolegu Pada, ale, žiaľ, nie vždy sa udržím na uzde a snažím sa za tie dva roky vydržať niektoré tie vystúpenia bez toho, aby som ich komentoval. Žiaľ, v tomto prípade to nebolo možné a musel som reagovať na vás tak, ako som reagoval. A nemyslím si, že sme presunuli nejaké toky, pretože tento zákon opäť má len za úlohu to, že tí, ktorí chcú stavať, tak budú zas len komunikovať so samosprávou, s nikým iným. Takže takéto konštrukcie tu nevytvárajte. Stále to zostane na samospráve. A opäť to poviem na záver, som presvedčený, že na úrovni samosprávy v tejto oblasti v mnohých mestách vládne korupcia.
Mikloško, Jozef, poslanec NR SR (2015-11-26):
Prepáčte, nevšimli ste si ma. Vážení kolegovia, srdečne vás pozývame dnes o dvanásť pätnásť do miestnosti č. 183, kde bude jubilejné 75. modlenie poslancov Národnej rady. Poznamenávam, že budúci týždeň je Európsky parlament v Bruseli, organizuje európske takéto modlitebné dni poslancov, kde bude tristo delegátov včítane nášho reprezentanta. Ďakujem.
Blanár, Juraj, poslanec NR SR (2011-12-14):
Ďakujem. Vážený pán poslanec Janiš, v úvode svojho vystúpenia ste sa priznali, na ktorej strane ste z hľadiska zdravotníctva, pretože ste priamo povedali, „som mimo sféry tohto podnikania“. Správne, tohto podnikania, ktoré obhajujete vy, a preto sme proti transformácii na akciové spoločnosti. Pretože za takýchto podmienok, v akých sa robí transformácia, keď zdravotníctvo nie je dofinancované, robíte z nich obchodné spoločnosti, je to prvý krok k tomu, aby ich niekto po roku, po dvoch prišiel, a povedal: „Páni nedá sa nič robiť, musíme tam pustiť súkromného partnera.“ A bude tu privatizácia. Vaše slová sú absolútne nedôveryhodné už z toho, čo ste povedali. Zároveň ste povedali, že riaditeľa v príspevkových organizáciách podliehajú politickým vplyvom. Tým ste povedali, že v podstate ten, ktorý nominoval tých riaditeľov do tých nemocníc, je neschopný, pretože nezabránil tomu, aby obstarávali lacnejšie, aby hospodárili lepšie. Myslíte si, že v akciových spoločnostiach, tam budú z inej galaxie ľudia nominovaní? Budú to opäť ľudia, ktorých budú schvaľovať zastupiteľstvá alebo politické reprezentácie. Neklamte, prosím vás, ľudí. No a keď hovoríte o tom, že by ste vyvesili na nástenku, že ktoré nemocnice hospodária, pán poslanec, prečo ste hlasovali za zákon, ktorý odložil zverejňovanie zmlúv v zdravotníctve, čo sa týka zdravotných poisťovní? Vy ste hlasovali za to, aby sme videli transparentne, ktoré nemocnice aké majú platby. O akej nástenke tu rozprávate? Ja viem o akej. Hovoríte o sfére podnikania, v ktorej síce nie ste, možno by ste chceli byť, ale, bohužiaľ, náš názor je iný. Tento stav, ktorý ste spôsobili, musíte vy dať do poriadku.
Ritomská, Mária, poslankyňa NR SR (2013-03-14):
Ďakujem pekne, pán minister. Tá vaša odpoveď bola vyčerpávajúca, už aj v tom, ako som to položila. Išlo mi o náplň a kedy to bude. Ale jednu vec by som ešte chcela vedieť. Pracovníci, ktorí budú prijímaní na tieto pracovné miesta, si vyžadujú, aby boli aj školení, aby boli vlastne nejako usmerňovaní. Tak by som chcela vedieť, ako bude táto oblasť vlastne z pohľadu úradu práce nasmerovaná, pretože sa stáva, že úrad práce nie je tak v spojení s verejnosťou a je veľa tých negatívnych príkladov. Čiže skôr by si to vyžadovalo, aby bolo také prepojenie a usmernenie aj tých štátnych pracovníkov. Ďakujem.
J. Brocka, poslanec: (2007-09-18):
Pán kolega, čo vám bráni, aby ste diaľnice stavali práve z odložených peňazí sporiteľov v druhom pilieri? Veď tie peniaze sú všetky tu. Upokojte sa. Naozaj ich nikto zatiaľ neukradol, je to 40 miliárd, na tom by ste ale nezarobili. Vy chcete stavať diaľnice radšej zo štátneho rozpočtu, pán kolega, a, samozrejme, o tom sa rozhoduje oveľa, oveľa ľahšie. Teraz mi napadol IKORES v Trnave. Ale pýtali ste sa, že či je  nezodpovedné to vaše správanie, keď platíte poistné odvody do prvého piliera? Nie je to zodpovedné, pán kolega. Ale to, že v prvom pilieri bude každý rok chýbať 20 miliárd a na druhý rok a kumulatívne 40 a potom 60, ani koruna z peňazí na dôchodky dôchodcov sa nestratí. Ony sa dokonca budú aj zhodnocovať. Veď na dôchodky chýbalo aj pred reformou a splácali a skladali sa na to práve tí, ktorí prispievali do jedného koša, ale neprispieval štát. A keďže my sme zmenili systém, pán kolega, zásadne sa zmenila situácia. My chceme, aby v rámci solidarity prispievali tí solventní, tí, ktorí platia dane, to znamená, keď ide dnes ekonomika, keď štátny rozpočet na budúci rok ráta s príjmami +25 miliárd a vy potrebujete 6,5 miliardy, pán kolega, veď vy nemusíte vôbec siahnuť na výnosy z privatizácie. Lenže váš zámer je iný. Vy na úkor rodín s deťmi potrebujete plniť sľuby svojim skupinám. Pán kolega... (Prerušenie vystúpenia časomierou.)
Hrnčiar, Andrej, podpredseda NR SR (2018-02-09):
Pán poslanec Zelník.
Blanár, Juraj, podpredseda NR SR (2022-10-20):
Ďakujem, pán navrhovateľ. Teraz nás pán spoločný spravodajca z výboru pre financie a rozpočet Milan Kuriak bude informovať o rokovaní vo výboroch a zdôvodní rovnako stanovisko gestorského výboru k tomuto návrhu v druhom čítaní. Nech sa páči, pán spoločný spravodajca.
Hrnko, Anton, poslanec NR SR (2016-04-19):
Vážená pani podpredsedkyňa, úprimne vám závidím vaše presvedčenie, že ste vynašli perpetuum mobile na tú teplú vodu, ktorú ste vo svojom prejave spomínali. Viete, neexistujú jednoduché riešenia. Ja som si doteraz myslel, že v tomto parlamente je len jedna strana, ktorá ponúka jednoduché riešenia, a teraz som zistil, že vlastne už majú aj konkurenciu vo vašej strane. A to vaše presvedčenie, že vie niekto rýchlo a bez problémov a bez namáhavej práce riešiť rómsku otázku, ma udivuje. A skutočne jediné vaše šťastie je asi to, že ten svoj program nemôžete realizovať, lebo by sa ukázalo, že akú má asi silu, akú má asi možnosť skutočne túto otázku posunúť. Viete, táto otázka totižto nie je možná, nie je ju možné riešiť bez interakcie, že niekto chce a niekto chce, teda musia dvaja chcieť. A tu treba najmä sa zamerať. A Rómovia žijú v našom priestore už 700 rokov a tá ich integrácia postupuje veľmi pomaly. A nebude to ani táto vláda, ani tá budúca, ani tá nasledujúca, ktorá nejakým spôsobom túto otázku posunie výrazne vpred, pokiaľ sa samotná komunita nebude... (Reakcia z pléna.) Prosím? Dobre, tak ja končím, keď už ste ma zrušili, pán Lipšic, asi ste tu časomerač. (Smiech v sále.) Dobre, tak vidíte, no. Ďakujem.
Kollár, Boris, predseda NR SR (2023-03-22):
(Zaznievanie gongu.) Vážené pani poslankyne, vážení páni poslanci, skôr než začneme rokovať, tak by som chcel zablahoželať našej kolegyne Zuzke Šebovej, má narodeniny, krásnych 30 rokov. (Potlesk.) A potom ešte krásne okrúhle 50 rokov oslavuje pán Vodráška, ktorý nám tuná stráži legislatívny proces, gratulujeme. (Potlesk.) Niekde som ubral, niekde som musel pridať. Vážení kolegovia, dávam procedurálny návrhy, aby sme tlač 1385 presunuli na budúci utorok na štrnástu a bod č. 122, tlač 1440, na budúci utorok na desiatu. Je prosím všeobecný súhlas? (Súhlasná reakcia pléna.) Áno. Ďakujem pekne. Uvedené sme presunuli. A teraz budeme pokračovať v prerušenom rokovaní. Podávam návrh na zaradenie nového bodu do programu 88. schôdze, ktorým je návrh poslankýň Anny Miernej, Moniky Kozelovej, Martiny Brisudovej a Anny Zemanovej na prijatie deklarácie Národnej rady Slovenskej republiky o zločinoch páchaných na ukrajinských ženách a deťoch. To sú tie odvlečené deti do Ruska. Tlač 1524. Navrhujem, aby sme tento bod prerokovali v piatok 24. marca po bode 146. Je prosím všeobecný súhlas? (Súhlasná reakcia pléna.) Áno. Ďakujem pekne. Konštatujem, že sme zaradili tento bod do programu 88. schôdze a určili termín jeho prerokovania. Všetkým vám veľmi pekne ďakujem. Teraz budeme pokračovať hlasovaním o bode 102 schváleného programu, ktorým je prvé čítanie o návrhu poslancov Suju a Kočiša na vydanie ústavného zákona, ktorým sa mení a dopĺňa ústava. Je to tlač 1492. Spravodajcom je člen navrhnutého gestorského ústavnoprávneho výboru poslanec Rastislav Schlosár. Prosím ho, aby hlasovanie uviedol. (Hlasovanie o návrhu poslancov Národnej rady Slovenskej republiky Miroslava Suju a Eduarda Kočiša na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov , tlač 1492.)
P. Paška, predseda NR SR: (2006-10-24):
(Hlasovanie.) 137 prítomných, 136 za, 1 bol proti. Návrh sme prijali a schválili.
B. Bugár, podpredseda NR SR: (2004-05-26):
Takže, nech sa páči, pani spravodajkyňa, máte slovo. M. Demeterová, poslankyňa: Ja by som chcela len v mene 17 poslancov predložiť jeden krátky pozmeňujúci návrh, ktorý sa týka § 7c. V § 7c ods. 4 písm. c) doplniť „maximálne jedenkrát ročne“. Toto stanovisko odôvodňujem tým, že z uvedenej textácie jednoznačne nevyplýva povinnosť rady zvolať zhromaždenia aspoň jedenkrát ročne. Ďakujem.
Glváč, Martin, podpredseda NR SR (2017-12-21):
Pán poslanec Blanár.
Pellegrini, Peter, predseda NR SR (2015-05-06):
Kolegyne, kolegovia, poprosím vás o kľud v rokovacej sále, aby pán poslanec Zajac mohol v kľude predniesť svoje vystúpenie.
Paška, Pavol, predseda NR SR (2012-06-27):
Ďakujem pekne, pani poslankyňa. Určeným spravodajcom je pán poslanec Fronc.
Suja, Miroslav, poslanec NR SR (2022-06-24):
Keby to tak bolo, tak som trestne stíhaný a odsúdený. Ale čo čakať od človeka, ktorý behá holý po námestiach, vecné argumenty žiadne. Takže keby polícia tvrdila to, čo vy hovoríte, že som to spravil, tak ma za to odsúdia. Nič také sa nestalo, bohužiaľ, ste klamár ako vždy. A vy hovoríte, že som prekrútil vaše slová, pán Pročko. Však tridsať sekúnd dozadu si prehrajte záznam: „Suja má priateľov v SMER-e!“ To sú prekrútené slová? A čo sa týka tých riešení, a riešenie sme dávali. Dávali aj odborníci, len, bohužiaľ, minister Budaj nekoná mesiace (reakcia z pléna), mesiace nekoná, dostal ich aj písomne, aj zákonné sú tie riešenia, mesiace nekoná, boli povedané aj na výbore, nevyjadril sa k tomu vôbec, brzdí rozvoj vidieka, brzdí rozvoj kanalizácií, brzdí rozvoj čističiek odpadových vôd, nerieši ani jedno. (Reakcia z pléna a prerušenie vystúpenia predsedajúcim.)
Pellegrini, Peter, predseda NR SR (2015-02-11):
Panie poslankyne, páni poslanci, poprosím o kľud v rokovacej sále. Budeme pokračovať v programe. Navrhovateľ už zaujal svoje miesto. Budeme pokračovať v prerušenom vystúpení pána poslanca Zajaca k tlači 1368. Poprosím ešte raz o kľud v rokovacej sále. Pán poslanec, keď sa za chvíľku situácia ukľudní, máte slovo, nech sa páči. (Pokračovanie v rokovaní o návrhu poslancov Národnej rady Slovenskej republiky Jána Hudackého a Pavla Zajaca na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa mení zákon č. 513/1991 Zb. Obchodný zákonník v znení neskorších predpisov , tlač 1368.)
Gál, Gábor, poslanec NR SR (2016-10-27):
Ďakujem za slovo, pán podpredseda. Vážený pán poslanec Kresák, keď som chodil do školy na Právnickú fakultu Univerzity Komenského, tak Katedra štátneho práva bola veľmi kvalitná a veľmi sme mali radi tých našich profesorov, docentov. Aj bolo vidieť, že rozumejú tomu predmetu, ktorý vyučujú, a teraz ste to vlastne len potvrdili a ja ďakujem za to, že som mohol byť vaším študentom.
K. Tóthová, poslankyňa: (2006-04-20):
Ale, pán minister, vy ste sa tej mojej otázky zhostili ako ten, kto je šikovný, mazaný a nechce odpovedať. Vy ste mi mohli aspoň povedať, na čo boli doteraz použité. Nikto nechce od vás konečný odpočet, že ten konečný odpočet bude, dobre, tam ste uviedli termín, ale požičať si 150 mil., ktoré bude tento štát, resp. občania splácať na propagovanie niečoho, čo je hanbou, hanbou tejto republiky, tá zdravotnícka reforma, ktorú ste urobili, to je skutočne odvaha. Veď keď my sme odchádzali z vlády, dlh bol 180 mld. Teraz je vyše 600 mld. korún a takéto pôžičky sú nezodpovedné. Preto prosím, povedzte, na čo ste aspoň doteraz použili tie nemalé finančné prostriedky.
P. Hrušovský, podpredseda NR SR: (2002-08-19):
M. Mesiarik, poslanec: Pripomínam, že k tomuto zákonu nie je spoločná správa, pretože nebola schválená gestorským výborom. Pripomínam, že pán prezident navrhuje zákon ako celok neschváliť s tým, že pokiaľ by Národná rada zákon schválila, navrhuje zmeniť termín účinnosti. Preto navrhujem, pán podpredseda, aby ste dali najprv hlasovať v druhom čítaní o návrhu na zmenu účinnosti tohto zákona, tak ako je v informácii.
Bugár, Béla, podpredseda NR SR (2011-05-27):
Nech sa páči, pán poslanec Číž, môžte reagovať.
Schlosár, Rastislav, poslanec NR SR (2016-12-08):
Vážené kolegyne, vážení kolegovia, myslím si, že tu už bolo naozaj povedané všetko, čo bolo potrebné povedať. Ja len vás chcem všetkých upozorniť, keď budeme mať dnes hlasovanie o tomto našom návrhu ústavného zákona, chcem vás upozorniť, aby ste si uvedomili, že tí z vás, ktorí náš návrh ústavného zákona nepodporia, tak budú hlasovať, budú fakticky hlasovať proti zvrchovanosti Slovenskej republiky, budú hlasovať proti tomu, aby bolo Slovensko skutočne nezávislým a samostatným štátom. Budú hlasovať proti tomu, aby sme sa zbavili cudzieho jarma, aby sme sa zbavili diktátu Bruselu. A teda v podstate každý, kto náš návrh zákona nepodporí, sa v podstate sám označí ako zradca slovenského národa. (Potlesk.)
Grendel, Gábor, podpredseda NR SR (2021-04-01):
S faktickou poznámkou pán poslanec Schlosár.
Majorová Garstková, Jana, poslankyňa NR SR (2023-02-01):
Ďakujem pekne za slovo. Vážený pán predsedajúci, vážené panie poslankyne, vážení páni poslanci, výbor Národnej rady pre verejnú správu a regionálny rozvoj ako gestorský výbor k vládnemu návrhu zákona, ktorým sa mení a dopĺňa zákon č. 129/2002 Z. z. o integrovanom záchrannom systéme v znení neskorších predpisov (tlač 1298), podáva Národnej rade Slovenskej republiky v súlade s § 79 ods. 1 zákona Národnej rady č. 350/1996 Z. z. o rokovacom poriadku spoločnú správu výborov. Národná rada uznesením č. 1859 z 29. novembra 2022 pridelila predmetný návrh zákona na prerokovanie týmto výborom: ústavnoprávnemu výboru, výboru pre verejnú správu a regionálny rozvoj a výboru pre obranu a bezpečnosť. Výbory prerokovali predmetný návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Výbory Národnej rady, ktorým bol návrh zákona pridelený, zaujali k nemu nasledovné stanoviská: ústavnoprávny výbor uznesením č. 668 z 30. januára 2023 s návrhom zákona súhlasil a odporučil ho Národnej rade Slovenskej republiky schváliť s pozmeňujúcimi a doplňujúcimi návrhmi, výbor pre verejnú správu a regionálny rozvoj uznesením č. 203 z 24. januára 2023 s návrhom zákona súhlasil a odporučil ho Národnej rade schváliť s pozmeňujúcimi a doplňujúcimi návrhmi, výbor pre obranu a bezpečnosť uznesením č. 215 z 30. januára 2023 s návrhom zákona súhlasil a odporučil ho Národnej rade schváliť s pozmeňujúcimi a doplňujúcimi návrhmi. Z uznesení výborov Národnej rady uvedených pod bodom III spoločnej správy vyplynuli dva pozmeňujúce a doplňujúce návrhy. Gestorský výbor odporúča o návrhoch výborov Národnej rady, ktoré sú uvedené v spoločnej správe, hlasovať takto: hlasovať spoločne o bodoch 1 a 2 zo spoločnej správy s odporúčaním gestorského výboru schváliť. Gestorský výbor na základe stanovísk výborov k vládnemu návrhu zákona odporúča Národnej rade predmetný návrh zákona schváliť v znení schválených pozmeňujúcich a doplňujúcich návrhov uvedených v spoločnej správe. Spoločná správa výborov bola schválená uznesením gestorského výboru č. 211 dňa 31. januára 2023. Týmto uznesením ma výbor zároveň poveril za spoločnú spravodajkyňu, aby som na schôdzi Národnej rady pri rokovaní o predmetnom návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady v znení neskorších predpisov. Ďakujem, skončila som.